
හැඳින්වීම 

අලංකාර කඳු මිටියාවත්,ඒ අතරින් නිදහසේ දුව ඇවිදින සතා සිව්පාවා,නිහඬබව බිඳිමින් හෙමින් සීරුවේ ගලා බස්නා ඟංඟා ඇළ - දොළ , සුන්දර දිය ඇලි , රන්වන් කරලින් බර වූ කෙත්යායවල් බුලත්සිංහල ගම්මානයේ සොබා සොඳුරු බව මෙන්ම සශ්‍රීකත්වය ද කියාපායි.
ඓතිහාසික , පාරිසරික උරුමයකට මෙන්ම ලෝක උරුමයකට හිමිකම් කියන බුලත්සිංහල ගම්වාසී ඇත්තන්ට මේ වනවිට අළුතින් ඉදිකොට ඇති බස් නැවතුම් පොළ , සති පොළ , සෞඛ්‍ය මධ්‍යස්ථාන , පෙර පාසල් , පුස්තකාල , ක්‍රීඩා පිටි ආදිය ද සංවර්ධනයට ලක්වන මාර්ග පද්ධතිය ද මෙම ප්‍රදේශයේ  දියුණු වීමේ මං සලකුණු ලෙස හඳුනාගත හැකිය.
රජය විසින් ක්‍රියාත්මක කරන සංවර්ධන ක්‍රියාදාමයන්ගෙන් පෝෂණය වෙමින් සංවර්ධනය කරා පියමනින්නාවූ මෙම ප්‍රදේශයේ පහසුකම් අතින් දියුණු වූ ප්‍රදේශයේ  මෙන්ම තව දුරටත් සංවර්ධනය කළ යුතු ස්ථානයන් ද පවතී.
මේ කටයුත්තෙහිලා ප්‍රාදේශීය ලේකම් කාර්යාලය අනෙකුත් රාජ්‍ය හා රාජ්‍ය නොවන ආයතන පිරිස් හා එක්ව ජනතාවට රාජ්‍ය අංශයෙන් ලබා දිය යුතු සේවා ,   වරප්‍රසාද , සහන ,  ලබාදීමට ප්‍රමුඛව කටයුතු කරයි.
ඒසේවාවන් ජනතාවට කලට වේලාවට නොපිරිහෙලා ලබා දීමට ප්‍රාදේශීය ලේකම් තුමාගේ නිවැරදි මග පෙන්වීම යටතේ සියලුම මාණ්ඩලික ශ්‍රේණියේ නිලධාරී මහත්ම මහත්මීන් කාර්ය මණ්ඩලය ද ඒකරාශී කොටගෙන කටයුතු කරයි.
2019 - ක්‍රියාත්මක සැලැස්ම මේ පොත ප්‍රාදේශීය ලේකම් කාර්යාලය මඟින් දෛනිකව ඉටුකරන රාජකාරීන්ට අමතරව 2019 වර්ෂය සඳහා සංවිධානය වී ක්‍රියාත්මක කිරීමට අපේක්ෂිත තවත් කටයුතු සමුදායකි.
නුදුරු අනාගතයේදී සංවර්ධිත හා ස්වයංපෝෂිත ආර්ථික රටාවකින් සපිරුණු ගම්මානයක් ලෙස මෙම ගම්මානය සංවර්ධනය වනු දැකීම මෙම කොට්ඨාසයේ ජනතාවගේ එකම අරමුණ වන අතර ඒ සඳහා 2019 වසරේ ක්‍රියාත්මක කිරීමට අපේක්ෂිත වැඩපිළිවෙල ජනතාවගේ බලාපොරොත්තු මල් ඵල ගන්වමින් තවත් පියවර ගණනාවකින් ඉදිරියට යාමට හේතුවනු ඇතැයි සඳහන් කරමි.

